**Leif Holbæk-Hanssen** (født 27. mars 1917 i Kristiania, død 10. april 1991 i Oslo) var en norsk siviløkonom. Han ble utnevnt til Norges første professor i markeds- og distribusjonsøkonomi ved Norges Handelshøyskole. Han var hele sitt akademiske liv en sentral person i utviklingen av nordisk markedsføring. Han lanserte også en helhetlig fremstilling av en alternativ økonomi som på vesentlige punkter brøt med etablerte sannheter innenfor fagområdet. I 1967 ble han utnevnt til ridder av 1. klasse av St. Olavs Orden.

Norges første markedsføringsbyrå
--------------------------------

I 1944 etablerte Leif Holbæk-Hanssen Norges første markedsføringsbyrå, Fakta, og ble president European Society of Marketing Research i 1958. Han utga trebindsverket *Metoder og modeller i markedsføringen* (der de antroposofiske grunnholdningene kommer klart frem) Tanum-Norli 1976. Holbæk-Hanssen var også ansvarlig for innhold og gjennomføring av doktorgradkurs i «samarbeidsøkonomi» (basert på tregreningstanken) ved NHH (1985–1988).

Perspektivendring innen økonomien nødvendig
-------------------------------------------

Leif Holbæk-Hanssen argumenterte for at det var nødvendig med en omfattende perspektivendring for å fange inn de komplekse problemstillingene i det økonomiske livet. Et element i denne perspektivendringen var at samfunnet måtte forstås ut fra et dynamisk tregreningsprinsipp. Med det mente han at samspillet mellom økonomi, politikk, (rettsliv) og kultur (åndsliv) sto i et gjensidig påvirkningsforhold. Utgangspunktet må være en organisk helhetstenkning der både næringslivet og forbrukerne har et forvaltningsansvar for både menneskelige og naturgitte ressurser.

Leif Holbæk-Hanssen etterlot seg mange upubliserte manuskripter, og i 2009 ble hans beste essays redigert til boken *Økonomi og samfunn – når mennesket blir viktigst*. Professor Ove Jakobsen ved Handelshøgskolen i Bodø, en av Holbæk-Hanssens økonomistudenter, var en viktig veileder i dette arbeidet.

Holbæk-Hanssen var en pionér i å tenke alternativt i økonomiske termer som ikke ble fullt forstått av sine samtidige kolleger. I dag treffer temaene de mest sentrale spørsmålene knyttet til miljø- og finanskrise.[]

Holbæk-Hanssen var en av initiativtakerne til opprettelsen av Cultura Sparebank i 1982 blant flere antroposofer i Norge. De var inspirert av Gemeinschaftsbank i Tyskland.

Referanser
----------

1. 1 2 3   Norsk biografisk leksikon, nbl.snl.no[Hentet fra Wikidata]
2. ↑  «Leif Holbæk-Hanssen er død». *NTB*. 11. april 1991.
3. ↑  
«Leif Holbæk-Hanssen». *Norsk biografisk leksikon* **(norsk)**. Kunnskapsforlaget. Besøkt 24. februar 2012.
4. ↑  «Meningsmålinger». *Adresseavisen*. 29. september 2008. s. 16.

Litteratur
----------

* *Økonomi og samfunn – når mennesket blir viktigst*, Foredrag og artikler, Leif Holbæk-Hanssen Antropos Forlag 2009, ISBN 9788279400844.
* *Et samfunn for menneskelig utvikling – Bidrag til tenkningen om alternativ framtid*, Tanum-Norli 1984.
* *Vennbok til professor Leif Holbaek-Hanssen i anledning av 65-årsdagen 27 mars 1982*, Tanum-Norli, Oslo 1982, 163-171
* *Metoder og modeller i markedsføringen 1 – System, oppgave, beslutning og uvisshet* Tanum 1973
* *Metoder og modeller i markedsføringen 2 – Markedsbeskrivelse, markedsvarsling og prognoser* Tanum 1974
* *Metoder og modeller i markedsføringen 3 – Planlegging, budsjettering og styringssystemer* Tanum 1976

Eksterne lenker
---------------

* Økonomer med fokus på mijøansvar og humanistiske verdier – Leif Holbæk-Hanssen, Pengevirke, 2-2009
* Leif Holbæk-Hanssen – En original økonom med blikk for fremtiden, Pengevirke, 2-2003.
* Rudolf Steiner: Tregrening, Vidarforlaget 2008.[*død lenke*]

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** BIBSYS **·** VIAF **·** GND **·** LCCN **·** ISNI **·** LIBRIS
 |